Document ID: 32014R1344

IZVEDBENA UREDBA KOMISIJE (EU) št. 1344/2014
z dne 17. decembra 2014
o dodatku količin, ki so bile v ribolovni sezoni 2013/2014 zadržane za Francijo in Španijo v skladu s členom 4(2) Uredbe Sveta (ES) št. 847/96, ribolovni kvoti za sardona v Biskajskem zalivu za ribolovno sezono 2014/2015
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 847/96 z dne 6. maja 1996 o uvedbi dodatnih pogojev za upravljanje celotnih dovoljenih ulovov (TAC) in kvot (1) iz leta v leto in zlasti člena 4(2) Uredbe,
ob upoštevanju naslednjega:
(1)
V skladu s členom 4(2) Uredbe (ES) št. 847/96 lahko država članica pred 31. oktobrom leta, za katero velja dodeljena ribolovna kvota, od Komisije zahteva, da zadrži največ 10 % te kvote za prenos v naslednje leto. Komisija mora zadržano količino dodati zadevni kvoti.
(2)
Celotni dovoljeni ulovi in kvote držav članic za stalež sardona v Biskajskem zalivu (podobmočje ICES VIII) so določeni za sezono letnega upravljanja, ki traja od 1. julija do 30. junija naslednjega leta.
(3)
Uredba Sveta (EU) št. 713/2013 (2) določa ribolovne kvote za sardona v Biskajskem zalivu (podobmočje ICES VIII) za obdobje od 1. julija 2013 do 30. junija 2014.
(4)
Uredba Sveta (EU) št. 779/2014 (3) določa ribolovne kvote za sardona v Biskajskem zalivu (podobmočje ICES VIII) za obdobje od 1. julija 2014 do 30. junija 2015.
(5)
Vendar pa je ob upoštevanju izmenjav ribolovnih možnosti v skladu s členom 16(8) Uredbe (EU) št. 1380/2013 Evropskega parlamenta in Sveta (4) in prenosov kvot v skladu s členom 4(2) Uredbe (ES) št. 847/96 kvota, ki je na voljo za ta stalež v Franciji in Španiji v ribolovni sezoni 2013/2014, znašala 3 590,9 tone oziroma 15 226 ton.
(6)
Francija in Španija sta na koncu navedene ribolovne sezone sporočili, da je njun ulov sardona v Biskajskem zalivu znašal skupno 3 197,05 tone oziroma 14 468,16 tone.
(7)
Francija in Španija sta v skladu s členom 4(2) Uredbe (ES) št. 847/96 zaprosili, da se del njune kvote za sardona za ribolovno sezono 2013/2014 zadrži in prenese v naslednjo ribolovno sezono. Zadržane količine je treba ob upoštevanju omejitev iz navedene uredbe dodati zadevnim kvotam, določenim z Uredbo (EU) št. 779/2014 za ribolovno sezono 2014/2015.
(8)
Ukrepi iz te uredbe so v skladu z mnenjem Odbora za ribištvo in ribogojstvo -
SPREJELA NASLEDNJO UREDBO:
Člen 1
Ribolovna kvota, ki je bila z Uredbo Sveta (EU) št. 779/2014 Franciji dodeljena za sardona v Biskajskem zalivu, se poveča za 359,09 tone.
Člen 2
Ribolovna kvota, ki je bila z Uredbo Sveta (EU) št. 779/2014 Španiji dodeljena za sardona v Biskajskem zalivu, se poveča za 757,84 tone.
Člen 3
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 17. decembra 2014

Labels: 18
6